Giriček - opet najbolji strijelac utakmice (3/4/04) - 2004-04-03
Giriček dao 22 pogotka protiv Spursa, a Planinić 11 protiv Knicksa
U sinoćnjem kolu NBA - dobra igra i Giričeka i Planinića. New Jersey Netsi, unatoč izbivanju s terena i Jasona Kidda i Kenyona Martina, pobijedili su New York Knickse s uvjerljivih 108 prema 83. Zoran Planinić - kao šesti igrač ekipe - pomogao je u pobjedi s 11 pogodaka i 3 asistencije. Utakmica između Utah Jazz i gostujućih San Antonio Spurs završila je porazom Jazzera s 81 prema 94. Gordan Giriček, međutim, najbolji je strijelac utakmice s 22 pogotka, 3 skoka i pet asistencija. Tenis. Andy Roddick se plasirao u finale turnira Nasdaq-100, u Key Biscayneu, pobijedivši gotovo savršenom igrom Vincea Spadeu sa 6-1, 6-3. U sutrašnjem finalnom meču, Roddicku će protivnik biti treći nositelj Argentinac Guillermo Coria, koji je u tri seta pobijedio Fernanda Gonzalesa. U ženskom finalu, Serena Williams danas igra protiv Elene Dementijeve, koja je u četvrtfinalu eliminirala njezinu sestru Venus. A, kad smo već kod tenisa, kažimo da je Danska već unaprijed predala meč u Davis cupu protiv Alžira, odbivši igrati meč u glavnom gradu Alžira iz sigurnosnih razloga. Međunarodni teniski savez razmatrat će kaznu protiv Danske na svom sastanku u Londonu, 13. ovog mjeseca. Uz novčanu globu, Danci bi mogli biti i diskvalificirani iz Davis cup natjecanja slijedeće godine. Danski teniski savez tražio je da se meč odigra na nekom neutralnom terenu, zbog sudjelovanja Danske u koalicijskim snagama u ratu protiv Iraka.